Folketing
2013-04-09

Christiania har eksisteret i over 40 år. Det er en helt unik konstruktion, og som københavner er jeg stolt af, at vi har et helt særligt lokalsamfund med plads til alternative livsstile. Christianitterne må hellere end gerne bevare deres særlige måde at leve på, men det er sund fornuft, at de skal leve på samme vilkår som resten af danskerne, og at alle skal være lige for loven. Derfor skal Christiania også leve op til de samme krav som resten af borgerne i vores land. Det gælder i alle spørgsmål, hvad enten det er miljøhensyn, beskyttelse af kulturhistoriske værdier, salg af euforiserende stoffer, betaling af skatter osv. Herudover skal Christiania naturligvis være åbent og tilgængeligt for alle danskere. For os Socialdemokrater er det afgørende, at det ikke kun bliver en lille privilegeret gruppe, der har adgang til området. Med det lovforslag, vi behandler i dag, lægger vi op til at ophæve Christianialoven, så der ikke længere gælder særregler for en eksklusiv gruppe personer.